DECIZIA COMISIEI
din 30 noiembrie 2009
privind măsuri tranzitorii în temeiul Regulamentului (CE) nr. 853/2004 al Parlamentului European și al Consiliului în ceea ce privește prelucrarea laptelui crud care nu respectă cerințele în anumite unități de prelucrare a laptelui din Bulgaria
[notificată cu numărul C(2009) 9282]
(Text cu relevanță pentru SEE)
(2009/861/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 9,
întrucât:
(1)
Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (2) stabilește norme generale pentru operatorii din sectorul alimentar privind igiena alimentelor, printre altele, pe baza principiilor analizei riscurilor și a punctelor critice de control. Regulamentul prevede că operatorii din sectorul alimentar trebuie să respecte anumite proceduri bazate pe aceste principii.
(2)
Regulamentul (CE) nr. 853/2004 stabilește norme specifice privind igiena alimentelor de origine animală pentru operatorii din sectorul alimentar și completează normele stabilite în Regulamentul (CE) nr. 852/2004. Normele prevăzute în Regulamentul (CE) nr. 853/2004 includ cerințe în materie de igienă pentru laptele crud și produsele lactate.
(3)
În temeiul anexei VI capitolul 4 secțiunea B litera (c) din Actul de aderare a Bulgariei și a României (Actul de aderare), Bulgariei i-a fost acordată o perioadă de tranziție, care expiră la 31 decembrie 2009, pentru a se asigura respectarea cerințelor respective în materie de igienă de către anumite unități de prelucrare a laptelui.
(4)
Anumite unități autorizate să prelucreze lapte crud care nu respectă cerințele stabilite în Regulamentul (CE) nr. 853/2004 („lapte care nu respectă cerințele”) sunt enumerate în capitolul I din apendicele la anexa VI la Actul de aderare. Anumite unități autorizate să prelucreze atât lapte care respectă cerințele, cât și lapte care nu respectă cerințele, cu condiția ca prelucrarea să se efectueze pe linii de producție separate, sunt enumerate în capitolul II din apendicele respectiv.
(5)
Exploatațiile de producție a laptelui care nu respectă cerințele în materie de igienă stabilite în Regulamentul (CE) nr. 853/2004 sunt răspândite pe întregul teritoriu al Bulgariei. Cantitatea de lapte crud care respectă cerințele respective, livrată unităților de prelucrare a laptelui din Bulgaria, a cunoscut doar o ușoară creștere în ultimii ani.
(6)
Având în vedere situația actuală, este adecvat să se prevadă o derogare temporară de la cerințele în materie de igienă stabilite în Regulamentul (CE) nr. 853/2004 pentru a permite Bulgariei să asigure conformitatea sectorului laptelui din această țară cu cerințele respective.
(7)
În lumina prezentei situații, ar trebui să se permită anumitor unități de prelucrare a laptelui enumerate în anexa I la prezenta decizie, prin derogare de la Regulamentul (CE) nr. 853/2004, să continue prelucrarea laptelui care respectă cerințele și a celui care nu respectă cerințele și după data de 31 decembrie 2009, cu condiția ca prelucrarea să se efectueze pe linii de producție separate. De asemenea, ar trebui să se permită anumitor unități de prelucrare a laptelui enumerate în anexa II la prezenta decizie să prelucreze în continuare lapte care nu respectă cerințele fără a utiliza linii de producție separate.
(8)
Cu toate acestea, comercializarea produselor lactate derivate din lapte care nu respectă cerințele ar trebui limitată la Bulgaria sau ar trebui să servească unei prelucrări ulterioare în unitățile de prelucrare a laptelui care fac obiectul derogării prevăzute în prezenta decizie.
(9)
Perioada de tranziție acordată prin prezenta decizie ar trebui să fie limitată la douăzeci și patru de luni începând cu 1 ianuarie 2010. Situația din sectorul laptelui din Bulgaria trebuie reexaminată înainte de sfârșitul acestei perioade. Prin urmare, Bulgaria trebuie să prezinte Comisiei rapoarte anuale referitoare la progresele înregistrate în ceea ce privește modernizarea exploatațiilor de producție a laptelui care furnizează lapte crud unităților de prelucrare a laptelui din statul membru respectiv și în ceea ce privește sistemul de colectare și transport al laptelui care nu respectă cerințele.
(10)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În sensul prezentei decizii, „lapte care nu respectă cerințele” înseamnă lapte crud care nu îndeplinește cerințele prevăzute în anexa III secțiunea IX capitolul I subcapitolele II și III in Regulamentul (CE) nr. 853/2004.
Articolul 2
Prin derogare de la cerințele prevăzute în anexa III secțiunea IX capitolul I subcapitolele II și III la Regulamentul (CE) nr. 853/2004, unitățile de prelucrare a laptelui enumerate în anexa I la prezenta decizie pot continua să prelucreze, până la data de 31 decembrie 2011, lapte care respectă cerințele și lapte care nu respectă cerințele, cu condiția ca prelucrarea laptelui care respectă cerințele și a laptelui care nu respectă cerințele să se efectueze pe linii de producție separate.
Articolul 3
Prin derogare de la cerințele prevăzute în anexa III secțiunea IX capitolul I subcapitolele II și III in Regulamentul (CE) nr. 853/2004, unitățile de prelucrare a laptelui enumerate în anexa II la prezenta decizie pot continua să prelucreze, până la data de 31 decembrie 2011, lapte care nu respectă cerințele fără a utiliza linii de producție separate.
Articolul 4
Produsele lactate derivate din lapte care nu respectă cerințele:
(a)
se introduc doar pe piața internă în Bulgaria; sau
(b)
se utilizează doar pentru o prelucrare ulterioară în unitățile de prelucrare a laptelui din Bulgaria menționate la articolele 2 și 3.
Astfel de produse lactate poartă o marcă de sănătate sau de identificare diferită de cea prevăzută la articolul 5 din Regulamentul (CE) nr. 853/2004.
Articolul 5
Bulgaria prezintă Comisiei rapoarte anuale referitoare la progresele înregistrate în ceea ce privește asigurarea conformității cu Regulamentul (CE) nr. 853/2004:
(a)
a exploatațiilor de producție ce produc lapte care nu respectă cerințele;
(b)
a sistemului de colectare și transport al laptelui care nu respectă cerințele.
Primul raport anual se prezintă Comisiei până la 31 decembrie 2010, cel târziu, iar al doilea raport anual se prezintă Comisiei până la 31 octombrie 2011, cel târziu.
Pentru elaborarea acestor rapoarte se utilizează formularul prevăzut în anexa III.
Articolul 6
Prezenta decizie se aplică de la 1 ianuarie 2010 până la 31 decembrie 2011.
Articolul 7
Prezenta decizie se adresează statelor membre.
Adoptată la Bruxelles, 30 noiembrie 2009.